b'\n_START_ARTICLE_\nUshuaia\n_START_PARAGRAPH_\nUshuaia je upravno sredi\xc5\xa1\xc4\x8de najju\xc5\xbenej\xc5\xa1e argentinske province Tierra del Fuego, Ant\xc3\xa1rtida e Islas del Atl\xc3\xa1ntico Sur in najve\xc4\x8dje mesto na Ognjeni zemlji. Le\xc5\xbei na ju\xc5\xbeni obali otoka otoka Velika ognjena zemlja (Isla Grande de Tierra del Fuego) ob prelivu Beagle. Leta 2005 je \xc5\xa1tela okoli 64.000 prebivalcev._NEWLINE_Ushuaia se je nekaj \xc4\x8dasa pona\xc5\xa1ala kot\xc2\xa0\xc2\xbbnajju\xc5\xbenej\xc5\xa1e mesto na svetu\xc2\xab. Resnici na ljubo nekaj stalnih naselbin (npr. Puerto Williams in Puerto Toro na \xc4\x8dilenskem otoku Navarino na drugi strani preliva Beagle) le\xc5\xbei ju\xc5\xbeneje, vendar so vse to zelo majhne naselbine, precej manj\xc5\xa1e od Ushuaie. Kljub temu se v zadnjem \xc4\x8dasu pona\xc5\xa1a z novim sloganom\xc2\xa0\xc2\xbbna koncu sveta\xc2\xab\xc2\xa0(\xc5\xa1pansko fin del mundo)._NEWLINE_Leta 1871 je anglikanski pastor Thomas Bridges z dru\xc5\xbeino kot prvi beli priseljenec na Ognjeni zemlji prispel s Falklandskih otokov in 30. septembra, po tem, ko se je predhodno strinjal z argentinsko suverenostjo, na kraju, kjer danes stoji letali\xc5\xa1\xc4\x8de, postavil misijon in naselbino, ki jo je po jeziku staroselskega ljudstva Jaganov poimenoval Ushuaia (\xc2\xbbzaliv (ush), ki gleda na zahod (wuaia)\xc2\xab). Argentino je kmalu zaskrbelo zaradi pove\xc4\x8dane britanske prisotnosti na Ognjeni zemlji, zato je proti jugu poslala odpravo pod poveljstvom Augusta Laserra, ki je septembra 1884 prispela v Ushuaio in 12. oktobra istega leta z izobe\xc5\xa1enjem argentinske zastave pred novozgrajenim opori\xc5\xa1\xc4\x8dem tudi formalno potrdila argentinsko suverenost. Ta datum velja za ustanovitev dana\xc5\xa1njega mesta._NEWLINE_Leta 1902 je bil odprt zapor in Ushuaia je celotno prvo polovico 20. stoletja bila kazenska kolonija za prestopnike, od koder zaradi odro\xc4\x8dne lege prakti\xc4\x8dno ni bilo mogo\xc4\x8de pobegniti. Zaporniki so v sklopu prisilnega dela sekali drevesa v okoli\xc5\xa1kih gozdovih in za potrebe spravila lesa zgradili \xc5\xbeelezni\xc5\xa1ko progo, ki je najju\xc5\xbenej\xc5\xa1a na svetu in za potrebe turizma obratuje \xc5\xa1e danes. Ob prelomu stoletja so se iz razli\xc4\x8dnih razlogov pri\xc4\x8deli priseljevati \xc5\xa1e predvsem \xc5\xa1panski in hrva\xc5\xa1ki priseljenci ter pre\xc5\xbeiveli brodolomci. Leta 1947 je Peronova vlada zapor odpravila in na njegovem mestu postavila mornari\xc5\xa1ko opori\xc5\xa1\xc4\x8de, s katerim je izrazila svoje zahteve po Antarktiki. V 70. letih so dav\xc4\x8dne olaj\xc5\xa1ave privabile \xc5\xa1tevilne priseljnce iz ostalih predelov Argentine in mesto je za\xc4\x8delo do\xc5\xbeivljati skokovito rast prebivalstva._NEWLINE_Ribolov je \xc5\xa1e vedno ena pomembnej\xc5\xa1ih gospodarskih dejavnosti, vendar se v zadnjem \xc4\x8dasu vedno bolj uveljavlja turizem. Obiskovalce privabljajo ostanki iz \xc4\x8dasov kazenske kolonije, slikovita lega pod goro Cerro Martial (del Darwinovega gorovja, ki je najju\xc5\xbenej\xc5\xa1i del Andov), okoli\xc5\xa1ka smu\xc4\x8di\xc5\xa1\xc4\x8da, bli\xc5\xbenji Narodni park Tierra del Fuego, kri\xc5\xbearjenja in po prelivu Beagle ter kot izhodi\xc5\xa1\xc4\x8de \xc5\xa1tevilnih odprav na Antarktiko.'